Klaus Hækkerup (S), 2007-02-06:
Man kan undre sig over, at Venstres ordfører ikke er til stede, men Venstre har åbenbart ikke nogen holdninger i denne sag.
For os er en forudsætning for at få løst trafikproblemerne i storbyerne, at man udbygger den kollektive trafik, sådan som vi bl.a. har gjort det med Metroen og Metrocityringen.
Når forslagsstillerne imidlertid foreslår, at pengene, der kommer ind ved en sådan betalingsring, som de forestiller sig, skal tilfalde de pågældende to kommuner, Københavns Kommune og Århus Kommune, er det lige præcis for snævert.
For det, der er brug for, er jo ikke, at pengene skal bruges i kommunerne.
Ideen skulle i givet fald være, at pengene skulle bruges til, at borgere udefra, pendlerne, kunne transportere sig ind, og at pengene derfor skulle bruges til at udbygge den kollektive trafik.
I hvert fald i hovedstadsområdet er det helt klart, at det er det, der er det trafikale problem.
Så vil jeg godt rose SF for, at de har nævnt roadpricing i forslaget.
Det mener vi er den rigtige løsning på de udfordringer og de problemer, vi står over for.
Her vil man kunne differentiere betalingen afhængigt af, hvilken vej man kører ind, så vi kan få den optimale udnyttelse af vejkapaciteten.
Man vil kunne differentiere betalingen efter, hvilket tidspunkt man kører ind på.
Der er altså mulighed for at få de trafikanter, der ikke absolut har behov for at køre ind i myldretiden, til at køre ind tidligere eller senere, så vi også på den måde får en bedre kapacitetsudnyttelse.
Og så er det sådan lidt af et kunstgreb, SF har foretaget her.
Sidst vi diskuterede det umiddelbart før Folketingets mødefri sommerperiode, diskuterede vi det jo på baggrund af den redegørelse, der lå fra Det Økonomiske Råds formandskab.
Her påviste de klart, at hvis der skulle være tre eller fire steder, hvor man indførte en betalingsring, ville økonomien i forhold til roadpricing være uhyre kortsigtet eller uhyre dårlig, også selv om man så det over en meget lang årrække.
Men er der ikke problemer i andre kommuner?
Hvad med Aalborg?
Hvad med Odense?
Jeg har sågar hørt, at man i en kommune som Kolding også synes, at der er store trafikproblemer.
For os at se
Det gør bare beslutningsforslaget endnu mere useriøst.
Der er også en række andre bemærkninger i forslaget, som kunne give anledning til, at man kommenterede det.
Jeg skal bare nævne, at afstemningen i Stockholm, som allerede har været inddraget i debatten, jo viste, at der i selve Stockholm kommune var et flertal på 52 pct. mod 46 pct., der stemte nej for at fastholde det forsøg, man havde lavet.
Til gengæld var der ude i Stockholms Län, altså det, der ville svare til det gamle Københavns Amt, kun 41 pct., der stemte ja og 59 pct., der stemte nej.
Så de borgere, der altså skal bruge systemet mere end nogen andre, dem, der skal pendle ind, siger altså nej til sådan en betalingsring.
Hertil kommer, som vi tidligere har drøftet, at det også fra anden side er tilkendegivet, at det næppe er den mest hensigtsmæssige måde at løse problemet på.
Den rigtige måde er som nævnt for os at se, at der indføres et eller andet roadpricingsystem, hvor man betaler for at køre på vejen, afhængigt af hvornår man kører, hvor man kører, bilens forureningsgrad og bilens sikkerhedsgrad, sådan at vi kan differentiere og få en sikker trafik, få en miljørigtig trafik og få den spredt ud på de rigtige veje og på de rigtige tidspunkter.
Så selv om vi har sympati for beslutningsforslaget, kan vi ikke støtte det, som det ligger fra SF.